ET Euroopa Liidu Teataja C 186/14

18. aprillil 2011 esitatud hagi — Euroopa Komisjon versus Hispaania Kuningriik

(Kohtuasi C-184/11)

2011/C 186/25

Kohtumenetluse keel: hispaania

Pooled

Hageja: Euroopa Komisjon (esindajad: B. Stromsky, C. Urraca Caviedes)

Kostja: Hispaania Kuningriik

Hageja nõuded

— tuvastada, et Hispaania Kuningriik on rikkunud kohustusi, mis tulenevad komisjoni 11. juuli 2001. aasta otsusest 2002/820/EÜ riigiabi kohta, mida Hispaania andis Álavas asuvatele ettevõtjatele investeeringusummalt 45 % maksukrediidi vormis (EÜT 2002, L 296, lk 1), komisjoni 11. juuli 2001. aasta otsusest 2002/892/EÜ riigiabi kohta, mida Hispaania andis Álavas uutele asutatud ettevõtjatele (EÜT L 314, lk 1); komisjoni 11. juuli 2001. aasta otsusest 2003/27/EÜ riigiabi kohta, mida Hispaania andis Vizcayas asuvatele ettevõtjatele investeeringusummalt 45 % maksukrediidi vormis (EÜT 2003, L 17, lk 1); komisjoni 11. juuli 2001. aasta otsusest 2002/806/EÜ riigiabi kohta, mida Hispaania andis Vizcayas uutele asutatud ettevõtjatele (EÜT 2002, L 279, lk 35), komisjoni 11. juuli 2001. aasta otsusest 2002/894/EÜ riigiabi kohta, mida Hispaania andis Guipúzcoas asuvatele ettevõtjatele investeeringusummalt 45 % maksukrediidi vormis (EÜT 2002, L 314, lk 26), komisjoni 11. juuli 2001. aasta otsusest 2002/540/EÜ riigiabi kohta, mida Hispaania andis Guipúzcoas uutele asutatud ettevõtjatele (EÜT 2002, L 174, lk 31) („2001. aasta otsused”); samuti ELTL artiklist 260, kuna Hispaania Kuningriik ei ole võtnud meetmeid, mis on vajalikud, et täita Euroopa Kohtu 14. detsembri 2006. aasta otsust liidetud kohtuasjades C-485/03–C-490/03: komisjon vs. Hispaania (EKL 2006, lk I-11887; edaspidi „2006. aasta kohtuotsus”), mis puudutab eelmainitud otsustest Hispaania Kuningriigile tulenevate kohustuste rikkumist.

— Kohustada Hispaania Kuningriiki maksma komisjonile trahvi summas 236 044,8 eurot kohtuotsuse täitmisega viivitatud iga päeva eest alates otsuse tegemisest käesolevas kohtuasjas kuni 2006. aasta kohtuotsuse täieliku täitmiseni.

— Kohustada Hispaania Kuningriiki maksma komisjonile summa, mille suurus saadakse 25 817,4 euro suuruse päevasumma korrutamisel päevade arvuga, mil rikkumine kestab, alates 2006. aasta kohtuotsuse kuulutamisest kuni: — päevani, mil Hispaania Kuningriik on tagasi nõudnud 2001. aasta otsustega ebaseaduslikuks tunnistatud abi, kui Euroopa Kohus tuvastab, et tagasinõudmine leidis aset enne käesolevas kohtuasjas otsuse tegemist; — käesolevas kohtuasjas otsuse tegemiseni, kui 2006. aasta kohtuotsust ei ole enne seda kuupäeva täielikult täidetud.

— Mõista kohtukulud välja Hispaania Kuningriigilt.

Väited ja peamised argumendid

Komisjon leiab, et Hispaania ametivõimud ei ole võtnud kõiki meetmeid, et täita 2006. aasta kohtuotsust, kuna nad ei ole nõudnud tagasi kõiki 2001. aasta otsustega ebaseaduslikuks ja kokkusobimatuks tunnistatud abisummasid. Esiteks lugesid Hispaania ametivõimud teatud individuaalse abi siseturuga kokkusobivaks, ilma et abi oleks vastanud komisjoni poolt heaks kiidetud regionaalabi käsitlevatele siseriiklikele nõuetele ja ilma et need oleksid igal juhul vastanud regionaalabi suunistes (EÜT 1998, C 74, lk 9) kehtestatud nõuetele. Teiseks kohaldasid Hispaania ametivõimud teatud abisaajate suhtes 100 000 euro suurust vähendamist abisaaja kohta kolme aasta jooksul, järgimata de minimis abi puudutavaid eeskirju. Kolmandaks kohaldasid Hispaania ametivõimud mõnel juhul Hispaania maksuõiguses ette nähtud maksude mahaarvamisi tagasiulatuvalt, ilma et oleks olnud täidetud kõik Hispaania õigusnormides selliste mahaarvamiste kohaldamiseks ette nähtud tingimused. Viimaseks ja neljandaks ei täitnud ebaseadusliku abi saajad kõiki Hispaania ametivõimude väljastatud maksekorraldusi. Komisjoni arvutuste kohaselt on kõikidest tagastamisele kuuluvatest ebaseaduslikest abisummadest tagastamata ligikaudu 87 %.